**ΡΩΜΑΝΟΥ ΜΕΛΩΔΟΥ**

**ΕΙΣ ΤΟΝ ΛΕΠΡΟΝ**

**Προοίμιον**

Ως τον λεπρόν εκάθαρας της νόσου, παντοδύναμε,

το ψυχικόν ημών άλγος θεράπευσον ως εύσπλαγχνος

τη πρεσβεία της θεοτόκου, ιατρέ των ψυχών ημών,

φιλάνθρωπε

σωτήρ και μόνε αναμάρτητε.

**Οίκοι**

α’ **Τ**ον του γένους θεόν και ευεργέτην και σωτήρα Χριστόν ανυμνώμεν,

τον τας ψυχάς ευφραίνοντα τας ημετέρας, την ρίζαν των αγαθών,

ότι έστιν ευφροσύνη και σωτηρία τοις ανθρώποις

ως ελεήμων και οικτίρμων και πιστός ιατρός˙

ο αφράστω σοφία διέπων τα πάντα

και βουλήματι θείω των ψυχών τα πάθη ως θεός ιώμενος,

ο πάντα περιέπων ως αχώριστος μόνος δυνάστης,

ο έχων και παρέχων πάσι χαράν και δόξαν

και άφεσιν πταισμάτων

ο φιλάνθρωπος.

β’ **Ο** του χρόνου δεσπότης τε και κτίστης κατά χρόνου παρήλθεν εν κόσμω˙

ο ποιητής εγένετο εν τοις ιδίοις θελήσας σώσαι ημάς˙

τον Αδάμ ο πλαστουργήσας Αδάμ εγένετο αρρήτως,

και το μυστήριον υπάρχει υπέρ λόγον και νουν˙

και γαρ σαρξ εγεννήθη ατρέπτως ο λόγος

και μεμένηκε λόγος, όπερ προϋπήρχε, του πατρός αχώριστος

σκηνώσας απορρήτως εν ημίν ο πατήρ των αιώνων˙

ουδέ γαρ επησχύνθη ούτος καταπεσούσαν την φύσιν των ανθρώπων

ο φιλάνθρωπος.

γ’ **Υ**πό πλείστων παθών κατεχομένην την ταλαίπωρον φύσιν ιάται,

ήν ελεήσας έφθασε, και επεσκέψατο πάντα ως αγαθός˙

τους εν θλίψει θεραπεύει, τους εν ανάγκη περισώζει,

τους εν ταις νόσοις ιατρεύει ως σοφός ιατρός˙

εξ ανθρώπων ελαύνει τους δαίμονας πάντας,

τους τυφλούς αναβλέπειν, παραλύτους τρέχειν ως θεός προσέταττεν˙

λεπρούς δε καθαρίζει εν τω θείω βουλήματι μόνω,

ότι και αοράτων πάντων και ορωμένων

αυτός υπάρχεις κτίστης

ο φιλάνθρωπος.

δ’ **Τ**ι δε λέγει κατίδωμεν σπουδαίως τω λεπρώ ο Χριστός προσελθόντι,

πως δε την νόσον έδειξε τω ιατρώ τω πανσόφω ο ασθενών˙

του Ματθαίου γαρ η βίβλος και η του Μάρκου διηγείται

και του Λουκά των θεσπεσίων περί τούτου σαφώς,

ως εν όχλω τοσούτω και πλήθει απείρω

συχνών των ανθρώπων προς Χριστόν δραμόντων ούτος παρεγένετο,

του πάθους δε το μύσος ουκ ησχύνετο δείξαι τοις πάσι,

και ούτως επί πάντων πίπτει εις γην κραυγάζων˙

«Καμέ ως πάντας σώσον,

ο φιλάνθρωπος.

ε’ **Α**πάντων ανθρώπων εστί τούτο μισητόν και αισχρόν το πάθος˙

κρύπτειν ουν τούτο σπεύδουσιν οι πειρασθέντες της νόσου της χαλεπής˙

των παθών εστί των άλλων δυσειδεστέρα εν ανθρώποις,

ως επί χόρτου βοσκομένης της σαρκός υπ’ αυτής˙

επιτίθεται αύτη τοις μέλεσι πάσιν,

ώσπερ επιθυμούσα παραδείξαι όλον όνειδος τον άνθρωπον˙

της λώβης γαρ υπάρχει συγγενής η ακάθαρτος νόσος,

ήν τέχνη ιατρείας όλως ου θεραπεύει,

Χριστός δε εκδιώκει

ο φιλάνθρωπος.

ς’ **Π**ολεμούμενος ουν υπό της νόσου ο λεπρός δακρυχέων εθρήνει˙

ώρας εκάστης έβλεπεν ότι προσθήκην λαμβάνει των λυπηρών,

και φησί τοιούτους λόγους˙ «Η σαρξ μου, οίμοι, ανεβάφη

δεινή βαφή παρά την φύσιν ασθενεία πολλή,

και ως σπίλος διέρπει τω σώματι όλω˙

η χαρά μετεβλήθη, και εγένετό μοι θεωρία άσχημος

ως μώλωψ εκ καυτήρος σηπεδών χαλεπής τοις ορώσιν˙

ουκ έχω ουδέ μίαν όλως της σωτηρίας

ελπίδα, ει μη δώσει

ο φιλάνθρωπος.

ζ’ **Ε**ν σπουδή ουν, ψυχή μου, νυν πορεύου προς Χριστόν

τον υιόν της παρθένου,

ίνα κομίση την ίασιν, ην παρ’ ανθρώπου ουδ’ όλως δύνη λαβείν˙

εγεννήθη εκ κοιλίας μητρός τυφλός εσκοτισμένος,

και ο εστέρησεν η φύσις παρέσχεν ο Χριστός˙

τον υιόν δε της χήρας αρπάζει θανάτου,

πολυχρόνια μέλη λελημένα πόνοις παραλύτου έσφιγξεν˙

ουδέν ουν στασιάζει προς αυτόν ως θεώ τε και κτίστη˙

διόπερ και πιστεύω ότι ψιλός ουκ έστιν

υιός ανθρώπου ούτος

ο φιλάνθρωπος.

η’ **Ι**ατρός γαρ την φύσιν ουκ ισχύει ελλιπώς προσελθούσαν πληρώσαι,

ώσπερ Χριστός εποίησεν επί τυφλώ γεννηθέντι εκ της γαστρός˙

και εντεύθεν εστί δήλον ότι αυτός εστίν ο κτίστης

του πρωτοπλάστου, ο ποιήσας αυτόν από της γης˙

εκ της γης γαρ και άρτι ον είπον προφέρει,

και της φύσεώς εστί πλάστης και δεσπότης και θεός αΐδιος˙

εμοί μεν παρά φύσιν της σαρκός στασιάζει η ρώσις,

αυτός δε υπέρ φύσιν πάσαν ετέχθη θέλων

εκ μήτρας της παρθένου

ο φιλάνθρωπος.

θ’ **Ν**ευρωθείσα τη πίστει η αιμόρρους αψαμένη κρασπέδου ιάθη˙

σπεύδω καγώ τον άχρονον καθικετεύσαι δεσπότην ως αγαθόν»˙

ως εφθέγξατο δε ταύτα, μετά δεήσεως εκτρέχει

και εις την γην το γόνυ κλίνας ικετεύει Χριστόν,

δια δύο δε λόγων την δέησιν γράφει

και φησίν˙ «Εάν θέλης, δύνασαί με πάντως καθαρίσαι, κύριε»˙

ου πλήθος γαρ ρημάτων αλλά πίστιν ζητεί ο οικτίρμων,

ο πάσης διανοίας γνώστης, ο κυβερνήτης

και κτίστης των ανθρώπων,

ο φιλάνθρωπος.

ι’ **Ό**ταν τις συσχεθείς υπό ανάγκης απορεί βοηθείας και λόγου

και ουκ ισχύει δέησιν συνθείναι, ίνα προσέλθη τω άνακτι,

προς σοφούς ευθύς εκτρέχει τους δυναμένους εν συντόμω

την ικεσίαν διαθείναι, ουκ εν λόγοις πολλοίς˙

και ως πάνσοφοι ούτοι και έμπειροι λόγων

δι’ ολίγων ρημάτων σκοπόν νοημάτων άπειρον συντάττουσι

και γράφουσι τους λόγους τους τοιούτους εις σύμμετρον χάρτην˙

ο άναξ δε λαμβάνων ταύτην την ικεσίαν

τον νουν των λόγων οίδεν

ο φιλάνθρωπος.

ια’ **Υ**πό πίστεως νυν ο ιδιώτης τω σοφώ ικεσίαν συντάξω˙

έσπευσα γαρ και έφθασα την πίστιν την παναγίαν και συνετήν˙

παρεκάλεσα δε ταύτην και υπηγόρευσε συντόμως

υπέρ εμού την ικεσίαν Ιησού βασιλεί˙

δια δύο ρημάτων ως πάνσοφος ρήτωρ

τα νοήματα ταύτης της δεήσεώς μου άπαντα διέγραψεν˙

εν χάρτη της ψυχής μου γεγραμμένην την αίτησιν έχω,

και ταύτην σοι προσφέρω˙ «σπεύσας ελέησόν με

ο πάντων ευεργέτης,

ο φιλάνθρωπος.

ιβ’ **Ρ**υπωθέντα με άρα μη ου θελήσης ως ανάξιόν με καθαρίσαι˙

τούτο προ πάντων εννοών ειμί έφησα, ότι αν θέλης ισχύεις, κύριέ μου˙

την γαρ δύναμίν σου έγνων, ότι ουδείς σοι αντιπράττει˙

αλλά φοβούμαι μη υπέρθη καθαρίσαι εμέ˙

μόνον νεύσον, οικτίρμων, και φεύγει η λέπρα˙

μόνον βούλημα δείξον, και το πάθος όλον εκποδών γενήσεται˙

και καν άνθρωπος εγένου εκ παρθένου Μαρίας ασπόρως,

άλλ’ όμως προ αιώνων λόγος θεού υπάρχεις,

θεός και κτίστης πάντων

ο φιλάνθρωπος».

ιγ’ «**Ω**ς πιστόν σε του πάθους απαλλάξω», ο Χριστός τω λεπρώ απεκρίθη,

«ότι αυτή η δέησις η παρά σου μοι δοθείσα έτερψέ με˙

τη δυνάμει ουν τη ταύτη ακολουθήσει και η ψήφος,

επειδή είπας˙ ¨εάν θέλης, δύνη, κύριέ μου¨.

Και δυνάστης υπάρχω και βούλομαι σώσαι˙

δια τούτο προστάττω, αυθεντώ και λέγω˙ ¨θέλω καθαρίσθητι¨΄

και θέλω ως οικτίρμων και προστάττω καθάπερ δυνάστης,

ισχύν γαρ τη θελήσει έχω συνυπουργούσαν

ως άναξ τε και κτίστης

ο φιλάνθρωπος».

ιδ’ **Μ**όνος πέλων οικτίρμων συνεκτείνει την παλάμην και άπτεται τούτου,

και ο λεπρός αιφνίδιον ανεκαθάρθη το σώμα το εαυτού΄

της γαρ λέπρας απηλλάγη και εδραπέτευσεν ευθέως΄

προς φυσικόν μετήλθε κάλλος η χρόα της σαρκός΄

εθαμβήθησαν πάντες οι τότε παρόντες

του λεπρού εκβοώντος΄ «Συ θεός υπάρχεις μόνος παντοδύναμος,

και ήλθες εν τω κόσμω τον πλανώμενον κόσμον καλέσαι΄

ανθρώπου γαρ ουκ έστιν όλως τα έργα ταύτα΄

θεός ουν ει των όλων,

ο φιλάνθρωπος».

ιε’ **Ά**λλ’ ως ήκουσε ταύτα ο οικτίρμων τω λεπρώ επί πάντων προστάττει΄

«Ύπαγε, νόμον πλήρωσον, και εαυτόν δείξαι σπεύσον τω ιερεί΄

και προσένεγκε το δώρον, όπερ προσέταξε προσφέρειν

Μωσής ο παις μου καθαρθέντας εν τω έθνει λεπρούς΄

Ιουδαίοι εχθρόν με του νόμου καλούσι,

και πολέμιον είναι του Μωσέως ούτοι άσπονδόν με λέγουσι˙

γενού μοι τούτων μάρτυς, ότι πάντα πληρώ τα του νόμου΄

μισθόν της ιατρείας δος μοι την μαρτυρίαν΄

ειμί γαρ φύλαξ νόμου

ο φιλάνθρωπος».

ις’ **Ν**εκρωθέν τη κελεύσει του κυρίου δραπετεύει το πάθος της λέπρας΄

έφριξε γαρ το νόσημα αυτόν ιδόν τον κτίστην και λυτρωτήν΄

και ου φρίττουσιν ουδ’ ούτως Αρειανοί την δεσποτείαν,

την αυθεντίαν την του λόγου του υιού του θεού,

ότι ούτος υπάρχει ο προ των αιώνων

γεννηθείς αϊδίως εκ πατρός αχρόνου άχρονος υιός αυτού,

ο μένων εις αιώνας όπερ ην προ των πάντων αιώνων˙

αυτός γαρ εκ παρθένου θέλων σαρκί ετέχθη

μη λείψας τον πατέρα

ο φιλάνθρωπος.

ιζ’ **Ο**ι Χριστού του θεού ημών και πλάστου αγαπώντες το άγιον δόγμα

σέβομεν πάντες πιστεύοντες μοναδικόν μεν το θείον το αληθές,

εν τρισί γε μην προσώποις ομοουσίοις συνανάρχοις,

ίνα εκκλίνωμεν την πλάνην των αθέων ανδρών΄

τας μεν τρεις υποστάσεις κατά των Εβραίων,

την δε μίαν ουσίαν της πολυθεΐας φεύγοντες το νόσημα˙

μιας εστίν ουσίας ο πατήρ, ο υιός και το πνεύμα΄

εκ τούτων εσαρκώθη θέλων εκ της παρθένου

ο εις ο της τριάδος,

ο φιλάνθρωπος.

ιη’ **Υ**ιέ του θεού, ο βασιλεύων προ αιώνων και εις τους αιώνας,

ως τον λεπρόν ηλέησας διώξας λόγω το πάθος ως δυνατός,

και ημάς τους προσιόντας τη αγαθότητί σου σώσον

και την συγχώρησιν παράσχου των πταισμάτων ημών΄

συ γαρ δύνασαι μόνος ως κτίστης των πάντων

αμαρτίας αφείναι΄ σε ουν δυσωπούμεν΄ δος ημίν αντίληψιν

πρεσβείαις της θεοτόκου και παρθένου Μαρίας,

δι’ ης σοι προσιόντες πάντες παρακαλούμεν΄

«Ελέησον», βοώντες,

«ως φιλάνθρωπος».

**ΡΩΜΑΝΟΥ ΜΕΛΩΔΟΥ**

**ΣΤΟΝ ΛΕΠΡΟ**

**Προοίμιον**

Όπως τον λεπρό ελευθέρωσες απ’ την αρρώστια της λέπρας, Παντοδύναμε,

τον ψυχικό μας πόνο γιάτρεψε, Σπλαχνικέ,

με τη μεσολάβηση της Θεοτόκου, Γιατρέ των ψυχών μας,

Φιλάνθρωπε

Σωτήρα και μόνε Αναμάρτητε.

**Οίκοι**

α’ Του ανθρώπινου γένους τον Θεό και Ευεργέτη

και Σωτήρα Χριστό ας δοξάζουμε,

Αυτόν που ευφραίνει τις ψυχές τις δικές μας κι είναι πηγή κάθε καλού,

γιατί παραμένει χαρά και σωτηρία για τους ανθρώπους

ωσάν Σπλαχνικός και Στοργικός και έμπιστος Γιατρός που είναι.

Εκείνος που μ’ ανείπωτη σοφία τα πάντα κυβερνάει

και με το θείο θέλημά Του των ψυχών τα πάθη ως Θεός θεραπεύει,

Αυτός που όλα τα φροντίζει με αγάπη σαν μόνος Αφέντης

που παντού υπάρχει,

Αυτός που έχει και προσφέρει σε όλους χαρά και μεγαλείο

και συγχώρηση σφαλμάτων,

ο Φιλάνθρωπος.

β’ Ο Κύριος και Δημιουργός του χρόνου μπήκε στο χρόνο και στον κόσμο.

Ο Πλάστης ήρθε στα πλάσματα, γιατί θέλησε να μας σώσει.

Εκείνος που πλαστούργησε τον άνθρωπο έγινε άνθρωπος με τρόπο άρρητο,

και το μυστήριο της ενανθρωπήσεως ξεπερνάει τη λογική και τη νοημοσύνη.

Γιατί σαρκώθηκε χωρίς να μεταβληθεί ο Λόγος

κι έμεινε Λόγος, αυτό που ήταν πριν από την ενανθρώπηση,

αχώριστος απ’ τον Πατέρα Του,

κι ανάμεσά μας κατοίκησε με τρόπο μυστικό του χρόνου ο Δημιουργός.

Αλήθεια, δεν περιφρόνησε Αυτός πεσμένη καθώς ήταν την ανθρωπότητα,

ο Φιλάνθρωπος.

γ’ Την ταλαίπωρη γιατρεύει ανθρωπότητα που την βασάνιζαν πάθη αμέτρητα.

Την σπλαχνίστηκε κι έφτασε κι όλα τα επισκέφθηκε ως Ευεργέτης.

Τους ταλαιπωρημένους περιποιείται, τους καταπιεσμένους

απ’ το κακό ελευθερώνει,

τους άρρωστους γιατρεύει σαν έμπειρος που είναι Ιατρός.

Βγάζει απ’ τους ανθρώπους κάθε είδους δαιμόνια,

τους τυφλούς να βλέπουν, τους παράλυτους να τρέχουν ως Θεός επρόσταζε.

Και τους λεπρούς καθαρίζει με τη θεϊκή Του θέληση και μόνο,

γιατί και των αοράτων κι όλων των ορατών

είσαι Δημιουργός,

Εσύ ο Φιλάνθρωπος.

δ’ Κι ας δούμε προσεχτικά τι λέει ο Χριστός στο λεπρό που Τον πλησίασε,

και πως έδειξε την αρρώστια ο ασθενής στον εμπειρότατα Γιατρό.

Του Ματθαίου λοιπόν το Ευαγγέλιο το ίδιο και του Μάρκου

καθώς και του Λουκά εξιστορεί αναλυτικά τα εκπληκτικά

γύρω απ’ αυτό το θέμα΄

πως μέσα σε τόσο λαό και σε πλήθος αμέτρητο

των πολλών ανθρώπων που έτρεξαν κοντά στο Χριστό

αυτός ο λεπρός επλησίασε,

και το αίσχος της αρρώστιας δεν ντράπηκε να φανερώσει σ’ όλους,

κι ύστερα μπροστά σ’ όλων τα μάτια πέφτει κατά γης και δυνατά φωνάζει:

«Κι εμένα όπως όλους κάνε με καλά,

Εσύ ο Φιλάνθρωπος».

ε’ Όλοι οι άνθρωποι αποστρέφονται κι απεχθάνονται τη λέπρα.

Και να το κρύψουν προσπαθούνε όσοι προσβλήθηκαν

απ’ τη βαρειά αρρώστια.

Από τις άλλες τις αρρώστιες είναι η πιο αντιαισθητική στους ανθρώπους

καθώς η σάρκα τρώγεται σαν χορτάρι απ’ αυτήν.

Προσβάλλει ετούτη ολόκληρο το σώμα,

λες και τόβαλε στοίχημα όλον τον άνθρωπο να ασχημύνει.

Γιατί συγγενεύει με την ελεφαντίαση η αθεράπευτη αυτή ασθένεια,

την οποία τέχνη ιατρική με τίποτα να θεραπέψει δεν μπορεί,

μονάχα ο Χριστός την διώχνει απ’ τον άνθρωπο,

ο Φιλάνθρωπος.

ς’ Βασανιζότανε λοιπόν απ’ την αρρώστια κι έχυνε δάκρυα ο λεπρός

και εθρηνούσε.

Ώρα την ώρα έβλεπε τα βάσανά του να αυξάνουν

και τέτοια λόγια έλεγε: «Η σάρκα μου, αλλοίμονο, επήρε χρώμα

άγριο και αφύσικο απ’ το μεγάλο βάσανο,

και σαν στίγμα διαπερνάει ολόκληρο το σώμα.

Το δέρμα αλλοιώθηκε κι εγώ φαίνομαι άσχημος

σαν πληγή από κάψιμο, σαπίλα φρικτή σ’ όσους με βλέπουν.

Δεν έχω τελείως καμμίαν ελπίδα

σωτηρίας, εκτός κι αν μου δώσει

ο Φιλάνθρωπος.

ζ’ Λοιπόν, ψυχή μου, τώρα πήγαινε χωρίς αργοπορία στο Χριστό

το Γιο της Παρθένου,

τη θεραπεία για να λάβεις, την οποία από άνθρωπο με κανέναν

τρόπο να αποκτήσεις δεν μπορείς.

Απ’ την κοιλιά της μάνας του γεννήθηκεν ο τυφλός αόμματος,

κι αυτό που του εστέρησεν η φύσις του το έδωσεν ο Χριστός.

Και της χήρας το παιδί αρπάζει από το θάνατο΄

τα μέλη του σώματος του παραλύτου που χρόνια πολλά

από τους πόνους είχαν παραλύσει τα στερέωσε.

Τίποτα λοιπόν δεν αντιστέκεται σ’ Αυτόν ως Θεός και Πλάστης που είναι.

Γι’ αυτό και πιστεύω πως δεν είναι απλός

άνθρωπος ετούτος,

ο Φιλάνθρωπος.

η’ Είναι σίγουρο πως ο γιατρός δεν ημπορεί τη φύση να διορθώσει

σαν έρχεται στον κόσμο ελαττωματική,

καθώς το έκαμε ο Χριστός στον εκ γενετής τυφλό.

Και από τούτο γίνεται φανερό πως Αυτός είναι ο Δημιουργός

του πρωτόπλαστου Αδάμ, τον οποίο έκαμε από χώμα.

Τώρα λοιπόν και πάλι από τη γη αυτόν που προανέφερα βοηθάει,

και είναι της φύσεως Δημιουργός και Κύριος, Θεός δίχως αρχή.

Σε μένα κατά τρόπον αφύσικο εναντιώνεται η θεραπεία του σώματος,

κι Αυτός πέρα από κάθε φυσική κατάσταση εγεννήθη

άνθρωπος, γιατί το ήθελε,

απ’ της Παρθένου την κοιλιά

ο Φιλάνθρωπος.

θ’ Με την πίστη πήρε δύναμη η αιμορροούσα, ακούμπησε στην άκρη

του φορέματος και γιατρεύτηκε.

Θα τρέξω κι εγώ τον άχρονο να παρακαλέσω θερμά Κύριο,

που είναι Ευεργέτης».

Καθώς είπε δε αυτά προσευχόμενος καταφεύγει

και γονατίζοντας στο χώμα τον Χριστό παρακαλεί,

και με δύο φράσεις κάνει την αίτηση

και λέει: «Αν θέλεις, Κύριε, σίγουρα μπορείς να με γιατρέψεις».

Αφού λόγια πολλά ο Σπλαχνικός δεν ζητάει αλλά την πίστη,

Αυτός που ξέρει κάθε σκέψη, ο Κυβερνήτης

και Πλάστης των ανθρώπων,

ο Φιλάνθρωπος.

ι’ Όταν κάποιος βρεθεί σε ανάγκη και θέλει βοήθεια και λόγο

καθώς δεν μπορεί να συντάξει την αίτηση για να παρουσιαστεί στο βασιλιά,

χωρίς χρονοτριβή στους μορφωμένους καταφεύγει,

πούναι σε θέση με λίγα λόγια

τη θερμή παράκληση να διατυπώσουν κι όχι με πολυλογίες.

Κι αυτοί σαν πολύ μορφωμένοι και δεινοί χειριστές του λόγου

μέσα σε λίγα λόγια πλήθος νοήματα και ζητήματα μπορούν να συνταιριάξουν

και γράφουν αυτά τα ταιριαστά λόγια σε χαρτί ανάλογο και κατάλληλο.

Κι όταν παίρνει στα χέρια του ο βασιλιάς αυτή την αίτηση

καταλαβαίνει τη σημασία των λεγομένων,

Ο Φιλάνθρωπος.

ια’ Εγώ τώρα ο αγράμματος από την πίστη παρακινημένος

ικεσία θα συντάξω στο Σοφό Χριστό.

Γιατί επήγα και βρήκα τη γνωστική και πανάγια πίστη.

Και την παρακάλεσα και μου υπαγόρεψε σύντομα

την ικεσία για λόγου μου στο Βασιλιά Ιησού.

Μέσα σε λίγες φράσεις σαν πάνσοφος ρήτορας

όλα τα νοήματα αυτής της προσευχής μου η πίστη συμπεριέλαβε.

Στην ψυχή μου σαν σε χαρτί έχω γραμμένη την αίτηση

και στην προσφέρω: «Μην αργοπορήσεις να με σπλαχνιστείς

Εσύ ο Πανευεργέτης,

ο Φιλάνθρωπος.

ιβ’ Φοβάμαι μήπως δεν θελήσεις σαν ανάξιος που είμαι να με

καθαρίσεις τον κριματισμένο.

Προ παντός αυτό είχα στο νου μου και είπα ότι αν θέλεις,

Κύριέ μου, μπορείς να με γιατρέψεις.

Τη δύναμή Σου σίγουρα την ξέρω, πως δεν μπορεί κανείς

να σου αντισταθεί.

Φοβάμαι όμως μήπως αναβάλεις να μ’ απαλλάξεις από το κακό.

Μονάχα γνέψε, Σπλαχνικέ, κι αμέσως χάνεται η λέπρα.

Μονάχα δείξε πως το θέλεις, κι όλο το κακό θα πάρει πόδι.

Ακόμα κι αν έγινες άνθρωπος χωρίς σπορά ανδρός απ’ την Παρθένο Μαρία,

μα είσαι όμως και ο Άχρονος Λόγος του Θεού,

Θεός και Πλάστης των πάντων,

Εσύ ο Φιλάνθρωπος».

ιγ’ «Επειδή έχεις πίστη θα σε κάνω καλά», ο Χριστός στο λεπρό απεκρίθη,

«γιατί αυτή η αίτηση που έκανες σε μένα πολύ με ευχαρίστησε.

Τη δύναμη λοιπόν αυτή θ’ ακολουθήσει και η απόφαση

επειδή είπες: ¨Αν θέλεις, Κύριέ μου, μπορείς¨.

Και Κύριος είμαι και θέλω να σώσω.

Γι’ αυτό και προστάζω, Αφέντης είμαι και λέω: ¨Θέλω, καθαρίσου¨.

Και θέλω γιατί είμαι Σπλαχνικός και προστάζω ως Εξουσιαστής.

Γιατί αντάμα με τη θέληση συναγωνίζεται κι η δύναμή μου

ως Βασιλιάς και Πλάστης που είμαι,

Εγώ ο Φιλάνθρωπος».

ιδ’ Απλώνει ο μόνος Εύσπλαχνος το χέρι και τον πιάνει,

και αμέσως ο λεπρός καθαρίστηκε στο σώμα του τελείως,

γιατί από τη λέπρα απαλλάχτηκε κι αμέσως εδραπέτευσεν εκείνη.

Τη φυσική επήρε ομορφιά του το δέρμα του κορμιού του.

Θαύμαζαν όλοι έκπληκτοι όσοι εκεί βρισκόντουσαν,

καθώς ο πρώην λεπρός ολόψυχα έλεγε: «Εσύ ‘σαι μονάχα

Θεός Παντοδύναμος,

και ήρθες πάνω στη γη να ξαναφέρεις στην αλήθεια την

πλανεμένη ανθρωπότητα.

Βέβαια ανθρώπινα δεν είναι καθόλου τούτα εδώ τα έργα.

Είσαι λοιπόν Θεός των όλων

Εσύ ο Φιλάνθρωπος».

ιε’ Και μόλις τ’ άκουσεν αυτά ο Σπλαχνικός

προστάζει το λεπρό μπροστά σε όλους:

«Πήγαινε, το Νόμο εκτέλεσε, και τρέξε να δείξεις τον εαυτόν σου στον ιερέα.

Και πρόσφερε το δώρο, το οποίο επρόσταξε να προσφέρουν

ο δούλος μου ο Μωυσής όσοι λεπροί καθαρίζονται στο Ισραήλ.

Οι Ιουδαίοι αποκαλούν εχθρό του Νόμου Εμένα

και ισχυρίζονται αυτοί πως είμαι εχθρός του Μωυσή αδιάλλακτος.

Δικός μου μάρτυρας αυτών να γίνεις ότι όλα όσα λέει ο Νόμος εκτελώ.

Αμοιβή για τη γιατρειά τη μαρτυρία για μένα δώσε.

Είμαι πραγματικά του Νόμου φύλακας

Εγώ ο Φιλάνθρωπος».

ις’ Με του Κυρίου διαταγή νεκρώθηκε κι έφυγεν η αρρώστια της λέπρας.

Τρόμαξε δηλαδή το νόσημα π’ αντίκρυσε τον Ίδιο το Δημιουργό και Λυτρωτή.

Και δεν τρέμουν ούτε μ’ αυτό οι αιρετικοί Αρειανοί την κυριαρχία,

την εξουσία του Υιού και Λόγου του Θεού,

ότι Αυτός είναι Εκείνος που πριν από τους αιώνες

γεννήθηκε χωρίς αρχή χρονική από τον άχρονο Πατέρα άχρονος Γιος Του,

Αυτός που μένει πάντοτε εκείνο που ήταν πριν από τη Δημιουργία.

Ο ίδιος λοιπόν απ’ την Παρθένο θέλησε κι εγεννήθηκε άνθρωπος

χωρίς ν’ αφήσει τον Πατέρα,

ο Φιλάνθρωπος.

ιζ’ Όσοι αγαπάμε του Χριστού και Θεού μας και Πλάστη την άγια πίστη

όλοι σεβόμαστε και πιστεύουμε πως είναι μοναδικός και αληθινός Θεός,

με τρία όμως πρόσωπα συνάναρχα και ομοούσια,

για ν’ αποφύγουμε την πλάνη των άθεων ανθρώπων.

Με τις τρεις υποστάσεις πολεμάμε τους Εβραίους

και με τη μία ουσία γλυτώνουμε από το νόσημα της πολυθεΐας.

Την ίδια έχουν ουσία ο Πατέρας, ο Υιός και το Άγιον Πνεύμα.

Από τους τρεις έγινε άνθρωπος θεληματικά απ’ την Παρθένο

ο Ένας της Τριάδος,

ο Φιλάνθρωπος.

ιη’ Υιέ του Θεού, που κυριαρχείς πριν από τους αιώνες και στους αιώνες,

όπως εσπλαχνίστηκες το λεπρό και τον έκανες καλά με μια κουβέντα,

ως Παντοδύναμος που είσαι,

κι εμάς που ΄ρχόμαστε σε Σένα σώσε μας με την καλωσύνη Σου

και δώσε μας τη συγχώρεση των αμαρτημάτων μας.

Γιατί Εσύ μονάχα μπορείς ως Θεός των όλων

να συγχωρέσεις αμαρτίες. Γι’ αυτό Εσένα ικετεύουμε˙ βοήθησέ μας

με τη μεσολάβηση της Θεοτόκου και Παρθένου Μαρίας,

δια μέσου της Οποίας Σε πλησιάζουμε και όλοι Σε παρακαλούμε:

«Σπλαχνίσου», λέγοντας, «συμπάθα μας,

γιατί ‘σαι Φιλάνθρωπος».

Τέλος 29 Σεπτεμβρίου 1986, αγίου Κυριακού αναχωρητού. Ρωμανέ μου, συγγνώμη, αγαπώ Σε σφόδρα, μνήσθητι…

ΡΩΜΑΝΟΥ ΜΕΛΩΔΟΥ «ΥΜΝΟΙ»

Μετάφραση Αρχιμανδρίτης Ανανίας Κουστένης.

ΤΟΜΟΣ Α’ ΕΚΔΟΣΕΙΣ ΑΡΜΟΣ

Από σελ. 138 -155.

Η/Υ επιμέλεια Σοφίας Μερκούρη.